BRATISLAVA/ROŽŇAVA.
Dvojpodlažné obchodné centrum sa nachádza v rekonštruovanej budove na Šafárikovej ulici pri vstupe do historického centra mesta.
"Do revitalizácie sme investovali viac ako 1,3 milióna eur," povedal pri príležitosti otvorenia predseda predstavenstva a prezident spoločnosti M-MARKET Marian Šufliarsky.
Koncept obchodných centier s týmto názvom je pôvodný slovenský, a to vrátane dizajn manuálov. Prenajímateľnou plochou 2786 štvorcových metrov sa OC KOCKA Rožňava radí k menším, komunitným centrám, ktoré ponúkajú mix maloobchodu a služieb v menších obciach.
Na prízemí dvojpodlažnej budovy sa nachádza centrálna vstupná hala. Z haly sú prístupné dva prenajímateľné priestory a sociálne zariadenia pre návštevníkov, vrátane bezbariérovej toalety. Ostatné prenajímateľné priestory na tomto podlaží sú prístupné vstupmi z hlavnej ulice.
Z centrálnej haly je výťahom s presklenou šachtou a trojramenným schodiskom prístupné druhé nadzemné podlažie. Celkovo si v centre našlo, resp. nájde, domov deväť prevádzok. Medzi nimi sú banka, lekáreň, kvetinárstvo, záložňa, predaj odevov, trafika, cestovná agentúra, autoškola a pripravuje sa otvorenie kaviarne.
Obchodné centrá KOCKA už postavili v Senci, vo Zvolene, v Turčianskych Tepliciach, Veľkom Krtíši, ďalej v Modre a v Martine. Developer pripravuje projektovú dokumentáciu k ďalším nákupným centrám v Starej Ľubovni a vo Vrútkach, spolu by malo byť na Slovensku najmenej dvanástich centier podľa konceptu KOCKA.